L-Unjin tal-Qwiebel u l-Infermiera laqgħet b’mod pożittiv il-ftuħ ta’ sala ġdida u speċjalizzata fl-Isptar Monte Carmeli għal dawk in-nisa li jbatu bi problemi assoċjati ma’ droga. L-MUMN qalet li kienet ilha tisħaq erba’ snin fuq il-bżonn li titwaqqaf din is-sala għal pazjenti bi bżonnijiet speċjali.  Qalet li dan il-prinċipju jgħodd ukoll għal pazjenti żgħar li jitqiegħdu f’swali ma’ kbar. Fi stqarrija l-MUMN qalet li hemm nuqqas ta’ sodod f’Monte Carmeli l-aktar għal pazjenti żgħar u dawk li jbatu bil-vizzju tad-droga. Semmiet li meta pazjenti li jbatu bil-vizzju tad-droga kienu jiddaħħlu f’dan l-isptar, kulma kien hemm tliet sodod disponibbli għalihom. Qalet li dan l-ammont huwa ferm ‘il bogħod meta wieħed jikkonsidra li hemm minn tal-inqas 400 mara li għandhom il-vizzju tad-droga u f’pajjiż fejn nofs il-popolazzjoni għad tista’ ssofri minn problemi ta’ saħħa mentali hekk kif ikkonfermat mis-Segretarju Parlamentari Chris Fearne. L-MUMN qalet li mhux kulmin għandu l-vizzju tad-droga se jiġi bżonn sodda fl-isptar iżda sostniet li persentaġġ qawwi se jkollhom żgur il-bżonn li jidħlu l-isptar. L-MUMN qalet li kienet ilha erba’ snin titlob li titwaqqaf din is-sala iżda qalet li sitt sodod mhux biżżejjed biex nindirizzaw il-problema tal-pajjiż kollu. Qalet li hemm nisa bil-vizzju tad-droga li qed jitpoġġew fi swali li mhumiex attrezzati biżżejjed għall-ħtiġijiet tagħhom. Għaldaqstant, l-MUMN appellat lill-Gvern biex iżid il-budget għall-Monte Carmeli biex jinbnew swali għal pazjenti speċjalizzati bi bżonnijiet speċjali u biex jiżdiedu s-servizzi ta’ saħħa fil-komunità.